Rin del Nord-Westfàlia

El Rin del Nord-Westfàlia (en alemany: Nordrhein-Westfalen; pronunciat [ˌnɔɐtraɪ̯nvɛstˈfaːlən]) és un dels 16 estats federats d'Alemanya. Aquest estat, que té una població de 18 milions d'habitants, contribueix amb aproximadament el 22% del producte interior brut d'Alemanya i s'estén sobre una àrea de 34.083 km². El Rin del Nord-Westfàlia està situat a la part més occidental d'Alemanya i comparteix fronteres amb Bèlgica i els Països Baixos, i internament limita amb els estats federats de la Baixa Saxònia al nord, Renània-Palatinat al sud-oest i Hessen al sud-est. La capital de l'estat és Düsseldorf i altres ciutats importants són Colònia, Leverkusen, Essen, Dortmund, Duisburg, Oberhausen, Bielefeld, Bonn, Bochum, Münster, Aquisgrà, Gelsenkirchen i Wuppertal. Història Al començament del segle xix, a conseqüència de les Guerres Napoleòniques, el territori que comprèn aquest estat va passar a formar part de la Confederació del Rin. Durant el Primer Imperi Francès la part de la regió a l'oest del riu Rin va ser designada com el Departament del Roer. El 1807 Jeroni Bonaparte és nomenat rei de Westfàlia. Després de la Segona Guerra Mundial, l'estat del Rin del Nord-Westfàlia va ser establert per iniciativa de l'ocupació militar britànica el 23 d'agost del 1946. Originalment consistia en Westfàlia i el nord de la província del Rin, que anteriorment havien format part de Prússia. El 1947 l'antic estat de Lippe es va fusionar amb el del Rin del Nord-Westfàlia, unió que va portar a les fronteres actuals de l'Estat. A continuació, va ser ratificat mitjançant un plebiscit la Constitució del Rin del Nord-Westfàlia. A diferència d'altres estats alemanys, el Rin del Nord-Westfàlia no tenia antecessors històrics. La intenció, promoguda pels aliats, era crear una regió única en la rica regió del Ruhr. Trobar una identitat comuna entre Lippe, Westfàlia i Renània va ser un gran desafiament durant els primers anys posteriors a la creació de l'estat. Els reptes més grans en el transcurs de la postguerra van ser la reconstrucció de les ciutats i l'establiment d'un Estat democràtic. A continuació, es va haver de redissenyar l'estructura econòmica desenvolupada com a resultat del declivi de la indústria minera, que va ser tema central de la política nacional. Les eleccions del Rin del Nord-Westfàlia, celebrades el 22 de maig del 2005, van concedir a la CDU una victòria inesperada. El seu principal candidat Jürgen Rüttgers va construir un nou govern de coalició format per la CDU i l'FDP, que va substituir l'anterior govern encapçalat per Peer Steinbrück. Aquesta coalició es manté avui dia, amb Armin Laschet com a Ministre-president (en alemany: Ministerpräsident) de l'estat des del 27 de juny de 2017. Geografia El territori del Rin del Nord-Westfàlia està situat al nord-oest d'Alemanya i està dominat per la plana de Westfàlia. Les comarques de Sauerland, Bergisches Land i Siegerland al sud són boscoses amb muntanyes d'altures compreses entre els 500 i els 800 metres. A l'oest hi ha les cadenes muntanyenques d'Eifel i la plana del Niederrhein. Al centre de l'estat federat es troba la regió del Ruhr amb les ciutats de Bottrop, Gelsenkirchen, Herne i Recklinghausen al nord, Dortmund, Hamm i Hagen a la part oriental, Bochum, Essen, Oberhausen i Mülheim an der Ruhr a la part central, així com Duisburg i Moers a la part occidental. Regions administratives i governamentals L'estat federat del Rin del Nord-Westfàlia es divideix en 5 regions administratiuves i governamentals, que són: Regió d'Arnsberg, Regió de Colònia, Regió de Detmold, Regió de Düsseldorf i Regió de Münster. També se sol dividir en tres parts principals, amb més significat històric: Rin del Nord (la part septentrional de Renània), Westfàlia i Lippe (incorporada des del 1947). Hi ha diferents espais naturals i socioculturals que influeixen en les diferents regions, i són els següents: Renània Bergisches Land Eifel Regió d'Aquisgrà Niederrhein Rheinschiene Regió de Colònia/Bonn Westfàlia Münsterland Minden-Ravensberg Hochstift Paderborn Sauerland Siegerland Lippe Lipper Land Ciutats del Rin del Nord - Westfàlia Economia Aquest estat ha canviat la seva tradicional imatge de sector industrial i s'ha convertit en un dels focus principals de l'ecotecnologia, activitat asseguradora, financera i firal, i és una plataforma mediàtica a nivell europeu. Prop de 40 de les cent empreses més grans alemanyes tenen la seva seu al Rin del Nord-Westfàlia. En són exemples Bayer i Bertelsmann. Si fos una nació econòmicament autònoma, aquest estat ocuparia el dissetè lloc entre les economies mundials. Aproximadament el 20% de totes les mercaderies exportades per Alemanya són manufacturades aquí. Renània va formar part d'una de les conques mineres més importants en el procés d'industrialització d'Europa. Cultura, educació i esports El Rin del Nord-Westfàlia és un estat molt important en l'educació i en els esports, amb importants i prestigioses universitats com la Universitat de Münster, i amb importants clubs de futbol com el Borussia Dortmund, el Bayer 04 Leverkusen i el Schalke 04. Religió El Rin del Nord-Westfàlia és una regió amb un panorama religiós històricament divers. El grup religiós més gran són els cristians catòlics, que conformen un 42% de la població total. El segon grup més nombrós són els creients cristians evangèlics amb el 28%. El grup religiós més nombrós no cristià és el musulmà, que representa al voltant del 3% de la població total. El percentatge de no creients (agnòstics i ateus) és de prop del 25%. La constitució de l'estat garanteix el dret al lliure exercici de la religió i reconeix el rol de les esglésies, amb un paper especial en la societat quant a l'educació. Llista de ministres presidents del Rin del Nord-Westfàlia Personatges il·lustres de Rin del Nord - Westfàlia Michael Schumacher Ludwig van Beethoven Claudia Schiffer Heidi Klum Franz von Papen Klaus Barbie Karl Weierstrass Ralf König Friedrich Engels Wim Wenders Marc-André ter Stegen Tom Tykwer Franka Potente Heinrich Böll Pina Bausch Karlheinz Stockhausen Bibliografia "History of North Rhine-Westphalia". Government of North Rhine-Westphalia. Wagener, Volker (18 November 2009). "North Rhine-Westphalia: an overview". Deutsche Welle Tatsachen über Deutschland (2003) Nordrhein-Westfalen, p. 44 Length of borders taken from Statistisches Jahrbuch NRW 2005, 47. Jahrgang, Landesamt für Datenverarbeitung und Statistik Nordrhein-Westfalen, p. 22 Referències Enllaços externs Portal oficial (alemany) Turisme (alemany) Imatges de Renània del Nord-Westfàlia Arxivat 2016-04-10 a Wayback Machine. Informació sobre la història de Westfàlia en el portal web "Westfälische Geschichte" (alemany) Guidelines for the integration of the Land Lippe within the territory of the federal state North-Rhine-Westphalia of 17th January 1947